Евтим Евтимов
Дори да изгоря

chitanka.info

Режими аз не пазя в любовта си

и по режим за тебе не тъжа.

Скъперници на чувства в тежки каси

спестяват днес и обич, и лъжа,

вълнения, усмивки и въздишки,

страдания и рискове, и смях,

дори писмата са спестовни книжки

на спомени, събирани със страх.

Затуй душите им се раздвояват.

По дяволите… Аз съм по-богат,

когато всичко наведнъж ти давам

и не поглеждам крадешком назад.

Напред е всичко, дето ме привлича,

напред ще се роди и огън нов.

Сега си с мен — сега ще те обичам

до сетната си капчица любов.

Сега ти давам цялото си щастие.

Вземи го. И бъди докрай добра.

Дори да изгоря от любовта си,

пак с целия си огън ще горя.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.